Sara Jesus kuaꞌan ya tsi kue chaa ntakaa ya kue ñuu kantuꞌu ñuu Judea,
cha ika nikintoo ya keꞌen kii cha skuantucha ya kue nivi.
Cha ta Juaa inkaa ra ñuu Enon yachi ñuu Salim cha saani skuantucha ra kue nivi,
cha ika kuaꞌa nchuꞌa chikuii yee,
cha tsaa kue nivi takua kuantucha na.
Ñoꞌo nikuu ta kumani ka kasi na ta Juaa veꞌe kaa.
Sara kue chaa ntakaa ta Juaa nikitsaá kuera tiin taꞌan ra tsi in chaa judio tsaꞌa ña tsini ñuꞌu ntuvii na nuu Stoꞌo Nchuxi.
Sara ntsaꞌan kuera ntakani ra nuu ta Juaa:
—Rabi,
chaa ntsikaa tsi ni inka tsio yuꞌu yucha Jordan,
chaa ntakani ni tsaꞌa,
vichi ra skuantucha ra kue nivi cha kuaꞌa nchuꞌa na kuaꞌan nuu ra.
Cha ta Juaa nikachi ra:
—Ni in nivi ma kuu neꞌe na ni ñaꞌa tatu Stoꞌo Nchuxi ma kuaꞌa ya ña nuu na.
Meekoyu ntsini soꞌo koyu ña nikachi yu ña mee kue kuu̱ ya kuu Cristo,
Stoꞌo Nchuxi ntachuun ya yu ntasnuu vatsi nuu ya.
In viko tantaꞌa,
chaa kumi ñaꞌá ñákuntantaꞌa kuu chaa kunkukuu ii,
cha chaa vaꞌa nchaka taꞌan tsi ra,
cha-inkaa xiin ra,
kusii ini ra ta chaa soꞌo ra ña kaꞌan cha-kuntantaꞌa.
Cha mee kuu tono chaa vaꞌa nchaka taꞌan tsi ra,
tsaꞌa ñaa kuacha nchuꞌa̱ ra kusii ini yu.
Cha tsini ñuꞌu ña kaꞌnu ka kuntuu ya susaan mee,
cha mee kuntuluu ka yu.
’Ya vatsi antivi kaꞌnu ka kuu ya nuu ntiꞌi nivi,
cha na vatsi nuu ñuꞌu nchaꞌi kuu na na-nuu ñuꞌú,
cha kaꞌan na tsaꞌa ña yee nuu ñuꞌu nchaꞌi.
Tia ya vatsi antivi kaꞌnu ka kuu ya nuu ntiꞌi nivi,
cha ntakani ya ña ntsini ya tsi ña ntsichaa soꞌo ya,
tia ni in na kue tsinu ini na ña ntakani ya.
Tia kuena tsinu ini ña ntakani ya tsaꞌa na tuꞌun ña Stoꞌo Nchuxi kuu ya yantaa.
Vari ya ntachuun Stoꞌo Nchuxi,
tuꞌun Stoꞌo Nchuxi kaꞌan ya,
cha Stoꞌo Nchuxi kue tsaꞌa ya Espiritu ya ta kuaa ta kuaa nuu ya-ntachuun ya.
Ya kuu Paa kuu ini ya ya-kuu Seꞌe,
cha ntakuaꞌa ya ntiꞌi kue ñaꞌa ntaꞌa ya.
Na tsinu ini ya kuu Seꞌe,
kunkoo na ichaꞌncha,
tia na kue kantsitsa ña kaꞌan ya kuu Seꞌe,
ma neꞌe na ña koo na ichaꞌncha,
cha Stoꞌo Nchuxi kusaꞌa ya ña saan so kuntoꞌo na.